**Mobbing og mistrivsel - hva skal skolen gjøre?**

**1. Følge med**

**2. Gripe inn**

**3. Varsle**

**4. Undersøke**

**5. Sette inn tiltak**

**6. Dokumentere**

* Følge med

**Alle som arbeider på skolen har en plikt til å følge med på hva som skjer på skolen og gripe inn hvis de ser krenkelser som for eksempel mobbing**. Dette gjelder først og fremst alle med en arbeidskontrakt med skolen eller skoleeier. Dette gjelder uavhengig av om arbeidsforholdet er fulltid eller deltid, fast eller midlertidig, kortvarig eller langvarig. Men det gjelder også for andre ansatte hos en ekstern tjenesteleverandør. Det er ikke avgjørende om du mottar lønn for arbeidet, du har uansett plikt til å følge

med dersom du regelmessig arbeider på skolen og du har kontakt med elevene.

Dette gjelder blant annet

Lærere - ansatte i skoleadministrasjonen – miljøarbeidere – helsesøster – assistenter – vaktmestere – renholdere – kantinemedarbeidere - lærlinger - praksisstudenter

Det kan være vanskelig å oppdage mobbing, for eksempel utestenging, baksnakking og mobbing på nett.

**Hvordan oppdage at elever ikke har det bra?**

* gjennom å snakke med elevene
* de ansatte ser noe eller fanger opp noe i samtaler med andre elever
* endringer i atferd hos elever, eller endringer i klasse- eller skolemiljøet.

Eksempelvis om eleven endrer seg og blir innesluttet, aggressiv mister konsentrasjon eller får dårligere skoleresultater.

* foreldre som tar kontakt fordi de melder fra om det har skjedd noe på skolen.
* eleven forteller om mistrivsel
* endringer i klasser kan være mer bråk og uro, endringer sosialt og hvilke barn som leker sammen
* *Årlige spørreundersøkelser*
* *Observasjon og inspeksjon*
* *Skjema og spørsmål for å kartlegge det sosiale samspillet*
* Gripe inn

**Skolene skal ha nulltoleranse mot mobbing, vold, diskriminering og trakassering, men også mot mindre alvorlige krenkelser.**

**Grip inn umiddelbart og stopp krenkelser**

Hvis du som ansatt i skolen overhører for eksempel hatytringer eller observerer mer indirekte krenkelser som utestenging, isolering og baksnakking, skal du ikke tolerere dette. Du skal gripe inn umiddelbart og stoppe situasjonen. Det kan for eksempel dreie seg om å stanse en slåsskamp eller annen fysisk krenkelse, om å stanse en utfrysningssituasjon eller stanse og irettesette elever som kaller andre stygge ting.

Plikten til å gripe inn er begrenset til inngrep som er mulige å gjennomføre. Grensen for å gripe inn er at den ansatte ikke skal stå i fare for å skade seg selv eller krenke noen av elevene for å stanse situasjonen, med mindre det er nødrett eller nødverge.

**Ikke alle kritiske utsagn og uenigheter er krenkelser**

Hva som er en krenkelse skal tolkes vidt, men ikke slik at alle kritiske utsagn eller uenigheter er krenkelser. Skolens oppgave er også å lære elever å tenke kritisk og å respektere andres meninger og overbevisninger.

**Rektor har ansvar for at alle vet hvordan de skal gripe inn**

Rektor har ansvar for å sørge for at alle som jobber på skolen vet at de har plikt til å gripe inn, og at de vet hvordan de skal gjøre dette.

Skoleeier har plikt til å sørge for at skolen har riktig og nødvendig kompetanse.

* Varsle

Alle som jobber på skolen skal varsle rektor hvis de ser eller mistenker at en elev ikke har et trygt og godt skolemiljø. Dette skal sikre at rektor får oversikt over hvordan elevene har det på skolen og vil være et godt utgangspunkt for å følge opp enkeltsaker.

Rektor kan delegere oppgaven om å ta imot varsler til en annen person på skolen, men kan ikke delegere ansvaret. Rektor har ansvaret for at varslingene håndteres på en forsvarlig måte.

**Lav terskel**

Det skal være lav terskel for hva som skaper mistanke til at en elev ikke har det bra på skolen. Plikten til å varsle rektor gjelder for all mistanke. Det kan for eksempel:

* basere seg på observasjoner av elevene
* tilbakemeldinger i undersøkelser
* beskjeder fra foreldre eller medelever
* aktivitet i sosiale medier.
* at en elev sier fra at han eller hun ikke trives på skolen

**Hva når ansatte mobber?**

Det er en egen regel om skjerpet aktivitetsplikt i saker der det er ansatte som krenker elever. Hvis du mistenker eller ser at en ansatt utøver vold, mobber, diskriminerer eller trakasserer en elev skal du straks varsle rektor som igjen skal varsle skoleeier. Dersom det er en ansatt i skoleledelsen som krenker en elev, skal den ansatte varsle skoleeier direkte.

**Strengere taushetsplikt for helsepersonell**

Helsesøster og annet helsepersonell er underlagt en strengere taushetsplikt enn andre ansatte på skolen. De har strengere taushetsplikt når det gjelder opplysninger om elevene. Hvis en helsesøster på skolen har opplysninger om at en elev ikke trives på skolen, og verken eleven eller foreldrene samtykker til at helsesøster får lov til å varsle rektor, er helsesøsteren bundet av taushetsplikten.

Hvor raskt en sak skal varsles til rektor, må vurderes fra sak til sak.

Skolene må selv finne egne løsninger og rutiner for hvordan og når varslingen skal skje.

I alvorlige tilfeller skal rektor varsle skoleeier. Skoleeier får da en mulighet til å bli kjent med saken og involvere seg i hvordan den skal løses. Hva som er et alvorlig tilfelle, vil være en skjønnsmessig vurdering.

Eksempler på alvorlige tilfeller er: saker der krenkelsene er særlig voldelige / hvis flere elever er involvert i mobbing av en enkeltelev /situasjoner der krenkelsene har pågått over lang tid uten at skoleledelsen har klart å løse saken /digital mobbing på tvers av skoler og grove trusler gjennom sosiale medier

* Undersøke

**Hvis noen som jobber i skolen ser eller mistenker at en elev ikke har det trygt og godt, skal de undersøke saken med en gang. Plikten til å undersøke har like lav terskel som plikten til å varsle**. Hvis elever selv sier ifra om at de ikke har det bra, skal skolen alltid undersøke saken nærmere. Det er helt nødvendig for skolene å undersøke for å kunne sette inn gode, egnede tiltak. Hvor grundige undersøkelser skolen skal sette i gang er avhengig av skjønn, av formålet med undersøkelsene og hvilken situasjon man står ovenfor i hvert enkelt tilfelle.

**Det kreves mer av ansatte med omsorgsroller**

Når det gjelder plikten til å undersøke, kreves det mer av en person som har en omsorgsrolle overfor elevene enn av personer med andre typer arbeidsoppgaver på skolen. Dette betyr at det kreves mer av en lærer, miljøarbeider eller en rektor, enn det kreves av en vaktmester eller renholdsarbeider.

**Ansatte som mobber**

Hvis en ansatt er den som mobber, diskriminerer eller trakasserer en elev så er det enda strengere krav til å undersøke saken umiddelbart.

I alvorlige tilfeller skal rektor varsle skoleeier

**Plikten til å undersøke betyr at skolen skal undersøke elevens opplevelse av skolemiljøet. Skolen skal ikke skaffe og vurdere bevis for eller mot at eleven er blitt krenket eller mobbet.** Undersøkelsene må ha som formål å få frem fakta om situasjonen og hva som påvirker hvordan eleven opplever skolemiljøet.

Det kan være aktuelt å undersøke hendelser tilbake i tid eller forhold utenfor skolen, dersom disse påvirker elevens hverdag på skolen.

**Hendelser utenom skoletid**

Det som skjer mellom elever etter skoletid, kan påvirke hvordan en elev har det på skolen. Hvis en elev opplever å ikke ha det bra på skolen, plikter skolen å ta tak i problemet. Hva som er årsaken, kan ikke begrense skolen til å ta tak i problemet. Dette gjelder selv om årsaken er noe som har skjedd utenfor skolen.

Det betyr at skolen kan ha et ansvar også for mobbing som skjer etter skoletid, for eksempel på internett, på skoleveien eller på fotballtrening. Det som er det viktige er hvorvidt eleven opplever å ha det bra på skolen.

**Elevenes medvirkning og rett til å bli hørt**

Skolen skal sørge for elevenes medvirkning når de undersøker saker. Dette skal gjøres ved at involverte elever blir hørt, og barnets beste skal være et grunnleggende hensyn i skolens arbeid.

Hva skal skolen gjøre med digital mobbing?

**Finn ut hva som ligger bak elevens opplevelse, ikke framskaff bevis**

Når skolen undersøker en sak, kan de observere elevene i friminuttene eller i en læringssituasjon, de kan ha samtaler med de som er involvert eller vet noe om saken, de kan bruke ikke-anonyme undersøkelser, kartleggingsverktøy eller sosiogram. Husk å ivareta elevenes personvern ved at du ikke utleverer opplysninger om dem til andre.

**Tips til gode samtaler**

Skolen kan ha samtaler med de elevene det gjelder, andre elever, ansatte og foreldrene.

I slike samtaler er det viktig å være bevisst på hvilke ord man bruker og hvordan man skaper en god og trygg stemning.

Tips til en god samtale kan være å

* passe på at du snakker med forståelige ord
* gi den du snakker med tid til å tenke
* avklare forventningene til samtalen
* være bevisst på eget kroppsspråk
* stille åpne spørsmål for å få frem barnets opplevelse
* be en kollega om å gi tilbakemelding på hvordan du fremstår i slike typer samtaler

Det kan også være nyttig å stille seg noen spørsmål i forkant av samtalen som

* hva må vi snakke om før samtalen?
* hva vet vi, hva tar vi med oss inn?
* hva vet vi som vi ikke kan fortelle videre av personvernhensyn?
* hva er målet med den første samtalen?
* hvem er samtalen for?
* hva er tegn underveis på at vi har en god samtale?
* Sette inn tiltak

**Skolen har plikt til å sette inn egnede tiltak**

Skolen har plikt til å sette inn egnede tiltak for alle elever som opplever at skolemiljøet ikke er trygt og godt, uansett årsak. Skolen skal følge opp tiltakene - evaluere virkningen av tiltakene - legge til eller endre tiltak hvis det er nødvendig

**Hva regnes som at en elev har meldt fra?**

Husk at det er elevens egen opplevelse av at han eller hun ikke har et trygt og godt skolemiljø som utløser tiltaksplikten. Det er skolens ansvar å fange opp at elevene sier ifra om at de ikke har det bra på skolen.

Skolen skal ikke bagatellisere elevenes opplevelse av sitt eget skolemiljø. Skolen skal aldri avvise eller underkjenne en elevs opplevelse av utrygghet eller mistrivsel på skolen. Skolen skal ikke stille strenge krav til hva det innebærer å si fra, eller til at elevene skal bruke de rette begrepene. Det er nok at noen forteller muntlig at de ikke har det bra på skolen eller at de utsettes for noe de opplever som vanskelig.

**Hva hvis en elev ikke vil innrømme at han eller hun ikke har det trygt og godt?**

Skolens tiltaksplikt går lenger enn å kun ta tak i situasjoner der elevene selv sier fra og ber om hjelp. Tiltaksplikten kan for eksempel utløses av undersøkelser skolen har utført eller hvis noen observerer at en elev ikke har det trygt og godt.

Det er en del av skolens faglige vurdering å ta stilling til hvilke tiltak som er egnet, også der eleven er motvillig. Skolen er uansett forpliktet til å vurdere barnets beste og det kan i noen tilfeller være barnets beste å sette inn tiltak selv om eleven ikke ønsker dette selv. Husk også i denne sammenhengen at skolen aktivt skal ta rede på hva eleven mener og høre hva de har å si.

**Eksempler på bruk av faglig skjønn**

De ansatte i skolen må bruke sitt faglige skjønn når de skal vurdere hvilke tiltak de skal sette inn. Tilpass tiltakene til den konkrete saken. Et tiltak som har fungert godt for en elev trenger ikke å fungere for en annen elev i samme situasjon.

Ta utgangspunkt i årsakene til problemene og vær bevisst på at alle saker er unike og kan ha sammensatte problemstillinger.

Ofte vil det være behov for å sette inn flere tiltak samtidig for å kunne løse et problem. I disse tilfellene kan tiltakene sett i sammenheng styrke hverandre og sørge for at eleven får det trygt og godt på skolen.

Husk at sakene skal løses på lavest mulige nivå, men at det likevel er viktig å følge plikten om å varsle.

**Faglig skjønn krever kompetanse**

Det er en forutsetning at de ansatte på skolene har oppdatert kompetanse om skolemiljø og arbeid mot mobbing i tillegg til at de har god kjennskap til regelverket.

Det er rektors ansvar å følge opp at de ansatte på skolen har denne kompetansen.

**Hvem kan tiltakene rette seg mot?**

Tiltakene kan rettes mot

* den som blir mobbet eller krenket
* den eller de som mobber eller krenker
* tilskuere
* gruppe- eller klassemiljøet
* hele skolemiljøet

I de fleste tilfellene er det behov for å sette inn tiltak mot flere av gruppene. Tiltakene bør ikke utelukkende rette seg mot dem som opplever mistrivsel på skolen. Rettspraksis i mobbesaker og forskning viser at skolene også bør sette inn tiltak mot dem som mobber, krenker eller på annen måte bidrar til at andre ikke har det trygt og godt på skolen.

**Tiltakene skal være lovlige**

Tiltaksplikten gjelder så lenge det finnes egnede tiltak som kan gi eleven et godt og trygt skolemiljø. Tiltaket skal, i tillegg til å være egnet, også være lovlig. Skolen kan for eksempel ikke bruke tvang og eleven eller foreldrene kan ikke samtykke til at loven brytes. Tiltak som begrenser enkeltelevers rettigheter etter loven eller pålegger nye plikter, krever imidlertid hjemmel i lov.

**Hva med skoleveien?**

Rett og plikt til opplæring gjør at elevene må komme seg til og fra skolen. Derfor må skolen i større grad enn på andre arenaer utenfor skolen sette inn tiltak her. Det kan for eksempel gjøres ved at noen voksne holder tilsyn enkelte steder eller at det blir opprettet følgegrupper. Skolens ordensreglement kan også gjelde på skoleveien.

**Digital mobbing**

Hva skal skolen gjøre med digital mobbing? Tiltaksplikten løper så lenge en elev opplever at skolemiljøet ikke er trygt og godt og det finnes egnede tiltak som kan settes inn.

**Skolen skal vurdere om tiltakene virker**

Dersom evalueringen viser at eleven fortsatt ikke har det trygt og godt på skolen, skal skolen vurdere å sette inn andre eller mer intensive tiltak.

**Oppfølgingstiltak**

I oppfølgingen bør skolen vurdere om det er behov for å sette inn tiltak rettet mot senskadene som mobbing kan medføre. Her kan det være aktuelt med tiltak for å rehabilitere miljøet og de som har vært involvert.

Eksempler på skolens oppfølging av barn og unge som blir eller har blitt mobbet kan være å etablere et trygt miljø, støtte utviklingen av en god selvfølelse og gi hjelp til gode og positive samspillsrelasjoner.

Det er også viktig å følge opp de som har mobbet andre. Husk å understreke at det er handlingene deres som ikke kan aksepteres og ikke dem som person.

* Dokumentere

Skolen må dokumentere skriftlig hva de gjør for å sørge for at elever har det trygt og godt på skolen. Dokumentasjonen skal sikre at:

* elever og foreldre får et bevis på at skolen tar saken deres seriøst og at de forplikter seg til å hjelpe eleven
* fylkesmannen raskt kan få oversikt hvis saken meldes dit
* at saken er tilstrekkelig belyst ved eventuelle tilsyn, erstatningssaker eller straffesaker.

Skolen har to dokumentasjonsplikter

1. dokumentere hvilke tiltak de planlegger å gjennomføre - gjennom en aktivitetsplan

2. dokumentere hva de har gjort for å følge opp delpliktene i hver enkelt sak, det vil si følge med, gripe inn, varsle, undersøke og sette inn tiltak

**Krav om aktivitetsplan**

Aktivitetsplanen er en skriftlig plan som skolen må lage i det de får vite at en elev ikke har det trygt og godt på skolen, enten gjennom undersøkelser på eget initiativ eller etter at en elev selv sier fra.

I aktivitetsplanen skal det minimum stå:

* hvilket problem som skal løses
* hva skolen har planlagt
* når tiltakene skal gjennomføres
* hvem som er ansvarlig
* når tiltakene skal evalueres

Det kan også være lurt å ha med en oppsummering av kommunikasjonen med elever og foreldre. I tillegg kan det være lurt å ha med en oppsummering av hva som er skolens vurderinger av saken.

Det vil variere fra sak til sak hvor mye som skal dokumenteres i den enkelte saken. Det vil for eksempel kunne være forsvarlig med en kortere og mer skjematisk aktivitetsplan i saker der skolen setter inn tiltak tidlig i prosessen og tiltakene er enkle, enn i saker der tiltakene og saksforholdet er mer sammensatt og komplekst. En aktivitetsplan trenger ikke å knytte seg opp mot en bestemt elev, men kan ta for seg en situasjon eller utfordring der flere elever er involvert.

Aktivitetsplanen er en erstatning for enkeltvedtaket. I noen tilfeller vil det fremdeles være aktuelt å fatte enkeltvedtak. Dette gjelder i tilfeller som skolebytte og bortvisning.

Kippermoen august 2017

KJ